kardosdrur/scandi-wiki huggingface dataset:
HMNB Devonport

HMNB Devonport (officielt Her Majesty's Naval Base Devonport) er den ene af Royal Navys tre flådestationer i Storbritannien. Flådestationen er placeret i den engelske by Plymouth ved udmundingen af floden Hamoaze og er den største flådestation i Vesteuropa.

Historie 
Allerede i det 16. århundrede var Plymouth en vigtig britisk flådehavn. Således udgik Francis Drake i 1588 fra Plymouth for at kæmpe mod den Spanske armada. I 1676 begyndte man bygningen af den nuværende flådestation Devonport, der blev officielt åbnet i 1691. Devonport spiller stadig en strategisk rolle i forsvaret af Storbritannien. Under koalitionskrigene spillede Devonport kontinuerligt en stor rolle som støttepunkt under de gensidige blokader mellem Frankrig og England.

Den 27. december 1831 afsejlede HMS Beagle under kommando af kaptajn Robert FitzRoy med naturforskeren Charles Darwin Devonport på sin femårige forsknings- og opmålingsekspedition. Sejladsen tilførte Darwin vigtig viden til sin evolutionsteori.

Under 2. verdenskrig var der i perioder tilknyttet op til 300 krigsskibe til flådestationen. Efter HMNB Portsmouth var Devonport det vigtigste udgangspunkt for invasionen i Normandiet i 1944. 

Som en del af 1960'ernes nedskæringer blev flådestationen kraftigt beskåren da man besluttede at fra slutningen af 1960'erne ville alle hangarskibe og krydsere blive tilknyttet Portsmouth. Dette betød, udover et stort prestigetab, tab af flere tusind arbejdspladser.

I dag 
I løbet af 1990'erne lukkede Royal Navy fire af sine daværende otte flådestationer på de britiske øer og flyttede alle aktiviteter over på de resterende baser. Flådestationen blev moderniseret for at kunne huse de nye fregatter af Duke-klassen og atomubådene af Trafalgar-klassen. I 1994 blev Royal Navys amfibiekapacitet samlet i Devonport. For at flådens tre amfibieskibe kunne repareres på flådestationen påbegyndte man i 1995 bygningen af en ny og større dok.

Området 
Flådestationen strækker sig over et 6 kilometer langt område ved udmundingen på floden Hamoaze. Området dækker over 15 tørdokker, fem dokker samt 25 tidevandsafhængige kajpladser til skibe. I 2002 blev yderligere en dok færdiggjort der har kapacitet til at inddokke en atomar missilubåd af Vanguard-klassen.

Flådestationen dækker i alt over et område på cirka 650 hektar. Omkring 4.000 militære og knap 10.000 civile medarbejdere er beskæftiget på flådestationen. Flådestationen Devonport er dermed den største arbejdsplads i byen Plymouth og beskæftiger over 10 procent af byens arbejdsstyrke.

Skibene (Devonport Flotilla) 
 L12 Ocean
 2× Albion-klassen (L14 Albion og L15 Bulwark)
 7× Duke-klassen (F79 Portland, F81 Sutherland, F82 Somerset, F231 Argyll, F235 Monmouth, F236 Montrose og F238 Northumberland)
 7× Trafalgar-klassen (S87 Turbulent, S88 Tireless, S90 Torbay, S91 Trenchant, S92 Talent og S93 Triumph)
 2× Echo-klassen (H87 Echo og H88 Enterprise)
 3× havundersøgelsesskibe

Henvisninger 

 Royalnavy.mod.uk: HMNB Devenport 

Flådebaser
Plymouth
Royal Navy
Nigehörn

Nigehörn er en ubeboet tysk ø som sammen med Scharhörn ligger på en sandbanke ca. 15 km nordvest fra fastlandet ved Cuxhaven og 4 km fra øen Neuwerk. Politisk hører øen sammen med naboøerne Scharhörn og Neuwerk til bydelen Neuwerk i Hamborg, som ligger ca. 100 kilometer længere mod sydøst. Øen er en del af den 11.700 hektar store nationalpark Hamburgisches Wattenmeer.

For at sikre Scharhörns fugleliv, blev der 1989 sydvest for Scharhörn oppumpet 1,2 millioner kubikmeter sand til den nye kunstige ø Nigehörn "Neuer Winkel". Gennem udplantning af klitgræs og buske stabiliseres den nye ødannelse. Mellem de to øer befinder der sig nu saltenge bevokset med salturt. Den opfyldte landflade havde en størrelse på ca. 30 ha. Siden er øen blevet beplantet pionerplanter og vokser nu på en naturlig måde videre ud i Vadehavet mod øst og har foreløbig et areal på cirka 50 ha.
Med sin højde på indtil 5 meter over havet er Nigehörn overvejende sikret mod oversvømmelse, selvom den ubefæstede ø ved stormflod mister land.

Det beskyttede fugleområde med øerne Scharhörn og Nigehörn er under tilsyn af "Verein Jordsand". De to øer har tilsammen en længde på 2,75 km, en bredde på 1,5 km og en størrelse på ca. 500 ha.

Nigehörn må i modsætning til naboøen Scharhörn ikke betrædes. Scharhörn kan kun besøges ved officielle føringer eller ved at kontakte fuglevogteren.

Eksterne henvisninger 

 Nationalparken Vadehav-Hamborg 
 www.panoramio 
 Verein Jordsand

Øer i Tyskland
Kurt Villads Jensen

Kurt Villads Jensen (født 1957) er en dansk historiker. Han er uddannet cand.mag. i historie og latin 1987 fra Københavns Universitet. Han blev ph.d. i 1992 og dr.phil. i 2011. Han har tidligere været redaktør på Den Store Danske Encyklopædi og senere lektor i historie på Syddansk Universitet. Siden 2014 er Villads professor i middelalderhistorie ved Historiska Institutionen, Stockholms Universitet. Hans forskning er koncentreret om krig og konflikt i middelalderen, særligt korstogene.

Bibliografi 
 Bregnsbo, Michael & Jensen, Villads Kurt: Det danske imperium: Storhed og fald (2004) Aschehoug. 
 Jensen, Villads Kurt: Korstogene (2006) Forlaget Cappelen, Oslo, 
 Jensen, Villads Kurt: Korstog ved verdens yderste rand. Danmark og Portugal ca. 1000 til ca. 1250 (2011) Syddansk Universitetsforlag. (disputats) 
 Jensen, Villads Kurt: For de tørster nemlig uophørligt efter de kristnes blod (2013) 
 Jensen, Villads Kurt: Cultural Encounters during the Crusades (2013) 
 Jensen, Kurt Villads & Varberg, Jeanette: Historien om Danmark (bind 1, 2017)

Referencer

Eksterne henvisninger 
 
 Kurt Villads Jensen  på Århus Universitets hjemmeside
 Kurt Villads Jensen på Stockholms Universitets hjemmeside

Ansatte ved Syddansk Universitet
Faglitterære forfattere fra Danmark
Historikere fra Danmark
Dansksprogede forfattere fra Danmark
Universitetslektorer fra Danmark
Værnepligtsrådet

Værnepligtsrådet blev stiftet i 1968 som en interessevaretagende organisation og er placeret i Forsvaret på linje med Forsvarskommandoen. Rådet er nedsat af Forsvarsministeriet.

Rådet arbejder uden for Forsvarskommandoen for at kunne arbejde uafhængigt og på bedste vis kunne varetage de værnepligtiges interesser i Danmark. Rådet fungerer som en slags fagforening for de værnepligtige; dog uden mulighed for at forhandle løn, ligesom rådet heller ikke må opfordre valggruppen til at strejke.

Værnepligtsrådet består af værnepligtige som har gennemført en:
 HBU (Hærens Basis Uddannelse)
 FBU (Flyvevåbnets Basis Uddannelse)
 SBU (Søværnets Basis Uddannelse)

og via en afstemning af landstalsmænd fra hvert regiment, er blevet valgt til at repræsentere, alle værnepligtige i Danmark, det værnepligtsrådet kan som andre værnepligtige ”ikke” kan, er at løfte sager op på et højere niveau til drøftelse, eller hjælpe med at finde svar ved tvivlsspørgsmål.

Dette kunne eksempelvis være:
 Generel utilfredshed i forbindelse med forsvarets kantiner (Priser, kvalitet, mm.)
 Ønske om internet på indkvartering
 Har man krav på barsel?
 Må en overordnet sætte en til at vaske sin bil?

VR Består typisk af 3 tidligere værnepligtige, som har gennemgået kurser, for at kunne løse de opgaver rådet vil stifte bekendtskab med, på bedst mulig måde.

Eksterne henvisninger 
 Hjemmeside

Etableret i 1968
Danmarks militær
Peire Vidal

Peire Vidal (c. 1175—1229) var en fransk troubadour.

Peire Vidal tog korset og var med i det tredje korstog til Cypern 1190. Hans glade og ildfulde digte tilstræber kunstig og vanskelig versbygning. De 60 overleverede cancós og sirventes er udgivne af Bartsch 1857.

Kilder 

 

Digtere fra Frankrig
Forfattere fra middelalderen
Franskmænd fra middelalderen
Alexander Gerndt

Alexander Clas Robin Gerndt, (født 14. juli 1986 i Visby, Sverige) er en svensk fodboldspiller, som siden 2017 har spillet for i den schweiziske klub FC Lugano. Inden skiftet til Lugano havde han spillet for bl.a. Young Boys (2013-17) og i FC Utrecht. Gerndt spiller positionen som angriber.

Gerndt blev i 2010-sæsonen topscorer i Allsvenskan med 20 mål, fordelt med 8 för Gefle IF og 12 for Helsingborgs IF. Han er dermed den første topscorer i Sverige, der har scoret mål for to klubber i samme sæson. Han fik prisen som "årets allsvenska spelare" vid den svenske "Fotbollsgalan" i 2010.

Den 9. november 2010 blev han for første gang udtaget til det svenske A-landshold i en træningskamp mod Tyskland. Gerndt fik 5 minutters spilletid i kampen den 17. november 2010. Gerndts første landskampmål faldt i en træningskamp med Botswana den 19. januar 2011. Gerndt har efterfølgende optrådt som målscorer i Sveriges EM-kvalifikationskamp ude mod Moldavien den 3. juni 2011, hvor Gerndt som indskifter slog den svenske sejr fast med en scoring til 4-1.

Personlige liv 
Gerndt har gennemgået en skilsmisse med sin kone som hed My, og de har to børn sammen. Gerndt er meget populær blandt fans af hans tidligere klub Helsingborgs IF ligeledes som Gävle. Han tidligere udtalt sig for sin interesse for tatoveringer og han sagde det som en besættelse. "Når du har startet, kan du ikke stoppe; du er altid på udkig efter det næste tatovering projekt kan være. " Gerndt var i Thailand, da tsunamien efter Jordskælvet i Det Indiske Ocean 2004 ramte landet.

Referenser

Kilder 
 Alexander Gerndt. Spillerprofil på Svenska Fotbollförbundet.
 Spillerprofil på Helsingborgs IF 

Fodboldspillere fra Sverige
Fodboldspillere fra AIK Fotboll
Fodboldspillere fra Gefle IF
Fodboldspillere fra Helsingborgs IF
Fodboldspillere fra FC Utrecht
Fodboldspillere fra BSC Young Boys
Personer fra Visby
Spaniens U/21-fodboldlandshold

Spaniens U/21-fodboldlandshold består af spanske fodboldspillere, som er under 21 år og administreres af det spanske fodboldforbund. De er forsvarende Europamestre, eftersom de vandt U21 EM 2011 i Danmark.
Holdet har to gange tidligere vundet EM for U21 landshold, nemlig i EM 1986 og EM 1998

EM 2011 
Spanien kvalificerede sig til EM 2011 efter at have elimineret Kroatien i den afgørende playoffrunde med samlet 5-1.

I gruppespillet mødte Spanien møde England, Tjekkiet og Ukraine. De vandt alle tre kampe og gik dermed videre fra gruppespillet, hvor de mødte Hviderusland i semifinalen, og vandt 3-1 efter ekstra tid efter at have været bagud 1-0 i det 32' minut i første halvleg i starten af kampen. I finalen mødte de Schweiz, hvor de vandt 2-0 på Aarhus Stadion.

Under turneringen havde holdet base på Radisson Blu i Silkeborg, og de benyttede Silkeborg BKs træningsanlæg som træningsbaner.

Aktuel trup 
Truppen til U21 EM kvalifikationskampene mod Georgien og Sverige den 7. og 13. oktober 2015

Referencer 

 
U/21-fodboldlandshold i Europa
John Donnelly

John Henry Donnelly (19. marts 1905 – 19. august 1986) var en canadisk roer som deltog i de olympiske lege 1928 i Amsterdam.

Donnelly vandt en bronzemedalje i roning under Sommer-OL 1928 i Amsterdam. Han var styrmand på den canadiske båd som kom på en tredjeplads i otter med styrmand efter USA og Storbritannien.

Roerne på den canadiske otter var Frederick Hedges, Frank Fiddes, Herbert Richardson, Jack Murdoch, Athol Meech, Edgar Norris, William Ross og John Hand.

Eksterne henvisninger 
 http://www.sports-reference.com/olympics/athletes/do/john-donnelly-1.html 

Roere fra Canada
Personer fra Toronto
Earl Eastwood

Earl Hamilton Richard Eastwood (2. november 1905 i Hamilton i Ontario – juli 1968) var en canadisk roer som deltog i de olympiske lege 1932 i Los Angeles.

Eastwood vandt en bronzemedalje i roning under OL 1932 i Los Angeles. Han var med på den canadiske otter som kom på en tredjeplads efter USA og Italien. Mandskabet på den canadiske båd var: Earl Eastwood, Joseph Harris, Stanley Stanyar, Harry Fry, Cedric Liddell, William Thoburn, Donald Boal, Albert Taylor og George MacDonald som var styrmand.

Eksterne henvisninger 
 http://www.sports-reference.com/olympics/athletes/ea/earl-eastwood-1.html 

Roere fra Canada
Kieler Woche

Kieler Woche (på tysk) eller Kielerugen (på dansk) er en international kapsejlads og samtidig en stor folkefest i den nordtyske by Kiel. Ugen, som har været afholdt siden 1882 og som afholdes hvert år i sidste fulde uge i juni, regnes som et af verdens største sejlssports-arrangementer. Den trækker hvert år omkring 3 mio besøgende til Kiel. Festugens højdepunkt er en parade af historiske sejlskibe på Kiel Fjord om lørdagen. Festugen afsluttes med et stort fyrværkeri søndag aften. Ugens internationale navn er Kiel Week.

Eksterne henvisninger 

 Officiel hjemmeside

Kapsejlads
Woche
Etableret i 1882
Maria Wandel

Maria Wandel (født 17. marts 1977 i Aarhus) er en dansk billedkunstner, der bor og arbejder i København. Wandel er delvist opvokset i Afrika, men uddannet fra Det Kongelige Danske Kunstakademi med afgang 2005. Som kunstner har hun har hovedsageligt beskæftiget sig med maleri, men har også arbejdet med litografi og tusch. Hendes udtryk er som oftest af præget af et genkendeligt, figurativt formsprog, kombineret med kraftige beskæringer af motivet. Kunstneren har specialiseret sig i portrætmaleri og har blandt andre malet signifikante tænkere som Albert Camus, Maurice Merleau-Ponty, Michel Foucault, Franz Kafka, Ernest Hemingway, Karen Blixen, Virginia Woolf og nutidens Christina Hesselholdt. 
Parallelt med maleriet har Wandel bl.a. lavet sort-hvide tegninger af snakkende tændstikker. Tændstikkerne skriver digte, ser på hinanden og taler om deres følelser som "storbyhverdagseksistentialister".
I nyere arbejder fra 2018 og frem, er hun dog begyndt at arbejde med en højere niveau af abstraktion i maleriet.

Soloudstillinger blandt andre på Vendsyssel Kunstmuseum, i eget hjem, i DR-byen, Grand Teatret, C.F. Møller, Finansministeriet og gruppeudstillinger på Nivaagaard, GL. STRAND, Kunsthallen Nikolaj, Charlottenborg, Overgaden, Galerie Mikael Andersen, Møstings Hus, Politikens Hus, Byens Kro, SAK og Soyakagefabrikken. 

Kunstneren har samarbejdet med forfattere og filosoffer om bogprojekter, blandt andre Hans Otto Jørgensen, Martin Larsen og Jens Qvesel. Der er udkommet fire bøger på Gyldendal og Forlaget Arena. Bøgerne bliver til i en udfordring mellem billedkunstner og forfatter. Wandels udgivelse fra 2017, Hemmeligheder alle vegne, er en grafisk roman med Wandels tuschtegninger og tekster af Per Aage Brandt, Christina Hesselholdt og Christel Wiinblad. Bogen er udkommet på ARTUR under Turbine.

Udvalgte udstillinger 
 Here (Once Again) Leaving the Gold (Kastrupgårdsamlingen, 2020 / Vendsyssel Kunstmuseum, 2020).
 Hemmeligheder alle vegne (Kunsthal Charlottenborg, 2017 / Horsens Kunstmuseum, 2018).

Kilder

Ekstern kilde/henvisning 
 Mariawandel.dk – kunstnerens egen hjemmeside.
 Ikoniske filmstjerner kommer op at hænge – Kim Skotte skriver om kunstneren, Dagbladet Politiken, 23. oktober 2011.
 Nedgangsoptrin – billedreportage fra samarbejdsprojekt med kunstner Molly Haslund, 1. september 2011. 
 Grænser for galskaben – kunstnerens portræt af Michel Foucault, Dagbladet Information, 24. juni 2011. 
 Det var dengang... – Line Beck Rasmussen anmelder bogprojektet De gule føl', Dagbladet Information, 25. november 2010. 
 Smerteprosa  – Stefan Kjerkegaard anmelder bogprojektet Hjernens egen store hund'', Sentura, 22. januar 2010. 

Malere fra Danmark
Joseph Justus Scaliger

Joseph Justus Scaliger (5. august 1540 i Agen – 21. januar 1609 i Leyden) var en fransk filolog, søn af Julius Caesar Scaliger.

Scaliger studerede i Bordeaux og Paris klassisk og orientalsk litteratur og drev det til at beherske en stor mængde sprog. Han foretog flere rejser, blandt andet til England og Skotland, og virkede flere år som professor i Genève, men vendte senere tilbage til Frankrig. I 1593 blev han kaldet til professor i Leyden, hvor han forblev til sin død.

Som filologisk kritiker virkede han på mange områder banebrydende: af hans kritiske værker kan nævnes hans Conjectanea in Terentium Varronem (1573), udgaver af Festus (1576), Catul, Tibul og Properts (1577), Manilius (1579), Publilius Syrus (1598), Apulejus (1600) og Cæsar (1606) og hans Emendationes in Theocritum, Moschum et Bionem (1588).

Endnu større fortjenester har han dog indlagt sig af oldtidens kronologi, hvorved han har erhvervet sig navn af kronologiens fader.
I sit værk De emendatione temporum (1583 og oftere) giver han det første fuldstændige og efter bestemte principper ordnede system for
kronologien. Han indførte den julianske periode, som han opkaldte efter sin fader. De af ham og andre i dette værk opdagede fejl meddelte han i Thesaurus temporum, complectens Eusebii Pamphili Chronicon (1606).

Fremdeles har han gjort sig fortjent ved at udarbejde værdifulde indices til Gruters store indskriftsamling (1602—03). Efter hans død udkom De re nummaria (1616), De arte critica (1619) og Lettres françaises inédites (1879).

Filologer fra Frankrig
Klassiske filologer
Historikere fra Frankrig
Numismatikere
Stanley Christodoulou

Stanley Christodoulou (græsk: Χριστοδούλου) (født 31. januar, 1944 i Johannesburg) er en sydafrikansk international bokse-dommer og dommer. Christodoulou har dømt kampe i sit hjemland Sydafrika, såvel som internationalt med WBA, med hvem han er involveret i lederskaber roller der beskæftiger sig med officialgruppen. Han begyndte sin boksekarriere i 1963 og var ringdommer i hans første verdentitelkamp i 1973, da Romeo Anaya og Arnold Taylor kæmpede for verdenmesterskabs bantamweight-titlen.

Christodoulou blev optaget i International Boxing Hall of Fame i Canastota i New York den 13. juni 2004.

Han er medlem af World Boxing Association's International Officials Committee og blev i 1980 udnævnt til WBA's 'Referee of the Year'.

Boksere fra Sydafrika
Craig Cummings

Craig Cummings (født 7. juli 1967 i Chillicothe, Missouri, Usa) er en tidligere amerikansk bokser i letsværvægtdivisionen. Han endte med en rekordliste på 53 sejre, 7 nederlag og 1 uafgjort. Hans største kamp var mod Mikkel Kessler den 11. april i 2003 i K.B. Hallen om den ledige WBC International Supermellemvægttitel. Cummings blev udsat for K.O. i 3. omgang.

Cummings er også administrerende direktør for Danger-Fire Promotions, en salgsfremmende selskab baseret i det midtvestlige USA.

Boksere fra USA
E Street Band

E Street Band er en rockgruppe, der i perioder har spillet på turneer og indspillet plader med Bruce Springsteen siden 1972.

Gruppen har desuden (samlet eller enkeltvis) indspillet plader med en lang række andre kunstnere som Bob Dylan, Meat Loaf, Bonnie Tyler, Dire Straits, David Bowie, Sting, Ringo Starr, The Grateful Dead, Santana, Lady Gaga og Aretha Franklin.

Når gruppen ikke spiller med Bruce Springsteen eller andre musikere, arbejder de med egne projekter, og flere af medlemmerne har opnået succes under egne navne, heriblandt Max Weinberg, der i spidsen for The Max Weinberg 7 har været husorkester i Conan O'Briens tv-shows siden 1993, samt Steven Van Zandt, der havde en vigtig rolle i tv-serien The Sopranos (1999-2007).

Eksterne henvisninger 

Musikgrupper fra USA
Bent Greve

Bent Greve (født 14. december 1953 på Frederiksberg) er en dansk velfærds-, skatte- og arbejdsmarkedsforsker og professor ved Roskilde Universitet.

Han er uddannet cand.polit. 1977 fra Københavns Universitet, ph.d. i offentlig forvaltning 1992 fra Roskilde Universitet og opnåede i 2002 doktorgraden dr.scient.adm. i offentlig forvaltning fra samme universitet. Han har været næstformand for Ligningsrådet.

I 2001 stillede Greve forgæves op til folketingsvalget for Socialdemokraterne i Gladsaxekredsen, hvor han vandt nomineringen over modkandidaten Sophie Hæstorp Andersen. Siden 2010 har han været medlem af Gladsaxe Byråd. Har ikke siden efteråret 2014 været medlem af noget politisk parti. I 2016 blev Greve slået til Ridder af Dannebrog.

Referencer

Kilder og eksterne henvisninger 
 Bent Greves CV hos Roskilde Universitet 

Ansatte ved Roskilde Universitet
Faglitterære forfattere fra Danmark
Tidligere folketingskandidater fra Socialdemokraterne
Personer fra Frederiksberg
Økonomer fra Danmark
Kommunalbestyrelsesmedlemmer fra Socialdemokraterne
Dansksprogede forfattere fra Danmark
Jesse Brinkley

Jesse Lee Brinkley (født 14. november 1976, Yerington, Nevada i USA) er en professionel supermellemvægt amerikansk bokser. Han har været i besiddelse af WBC USNBC Supermellemvægttitlerne siden den 22. februar 2008.

Privatliv 
Jesse kommer fra den lille by Yerington i den amerikanske stat i Nevada, hvor han elsker livet på landet for fiskeri og skydning. Han beskrives af NBC som "klassens klovn" og som en livlig karakter. Han bor sammen med sin kæreste gennem længere tid og deres to små børn.

Brinkley kunne ikke lide at bære hovedbeklædning og hadede amatørpointscorings-systemet – så han blev hurtigt professionel. Hans drøm er at bekæmpe den legendariske bokser Oscar de la Hoya. Han har også en tatovering af en skorpion.

I 2004 indgik han reality tv-show The Contender, og blev placeret på West Coast Team. Efter at have set sin holdkammerat Gomez slå den højest rangerede bokser i konkurrencen (Manfredo), boksede han mod den næsthøjeste rangerede, Jonathan Reid og vandt.

I hans kvartfinalekamp skulle han tabe et pund på en time for at klare vægten mod Anthony Bonsante, men han vandt alligevel – og komme med i semi-finalerne, omend i en ramponeret og forslået tilstand. Han mistede sin semi-finale mod den endelige vinder Sergio Mora, og tabte efterfølgende 3. pladskampen mod Alfonso Gomez.

Brinkley tilbragte de tidlige stadier af konkurrencen som en ven og rådgiver for Joey Gilbert.

Den 15. oktober i 2010, kæmpede Brinkley mod IBF Supermellemvægtmesteren Lucian Bute i Montreal i Canada. Brinkley blev slået ned to gange i 5. omgang og 8. inden han blev stoppet i 9. omgang.

Den 29. april 2011, kæmpede Brinkley mod Peter Quillin i Reno, Nevada om det ledige USA Boxing Organisation Supermellemvægtmesterskab. Brinkley tabte via TKO i 3. omgang.

Eksterne henvisninger 
 Officielle Hjemmeside 

Boksere fra USA
FireStorm

FireStorm er en dansk supercomputer, som vindmøllevirksomheden Vestas har sat i drift i juni 2011. Firestorm skal samle vejrdata for hver ni kvadratkilometer på hele kloden døgnet rundt. Samtidig indeholder den beregninger 11 år tilbage i tiden.
Computeren placeres i Randers. Og bliver den største i Danmark og den næststørste i Skandinavien, og har i juni 2011 fået en placering som nummer 53 på  verdensranglisten.

Firestorm består af 1,222 forbundne IBM computere, hver med 12 kerner.
I alt er der 14,664 CPU kerner. Lager kapaciteten er 2.6 petabytes formatteret disk space (hvor en petabyte er ca. lig med samme plads som 13 års High Definition TV fylder). Og der er 29 terabyte ram arbejdshukommelse at gøre godt med.
Fysisk er computeren 40 meter lang og vejer 24 tons. Anekdotisk kan det videre nævnes, at alene overskudsvarmen fra computeren vil kunne opvarme 60 parcelhuse i 12 graders frost.
Prisen på Firestorm holder Vestas tæt ind til kroppen af konkurrencehensyn.

Kilder og eksterne henvisninger 
 Vestas Intern news 
 DR OestJylland 
 HPC Wire, Danish Wind Turbine Vendor Deploys 150-Teraflop Supercomputer 

Supercomputere
Vestas Wind Systems
Fresendelf

Fresendelf er en landsby og kommune i det nordlige Tyskland under Kreis Nordfriesland i delstaten Slesvig-Holsten. Byen er beliggende ved Trenen øst for Svavsted. Stednavneendelsen –delf er fra nedertysk eller nederlandsk herkomst og betegner en vandgrav.

Kommunen samarbejder på administrativt plan med andre kommuner i Nordsø-Trene kommunefællesskab (Amt Nordsee-Treene).

Eksterne henvisninger 

Byer i Kreis Nordfriesland
Byer i Slesvig-Holsten
Frank Fiddes

Frank James Fiddes (16. juli 1906 i Toronto - 26. marts 1981 smst) var en canadisk roer som deltog i de olympiske lege 1928 i Amsterdam.

Hedges vandt en bronzemedalje i roning under Sommer-OL 1928 i Amsterdam. Han var med på den canadiske båd som kom på en tredjeplads i otter med styrmand efter USA og Storbritannien.

De andre på den canadiske otter var Frederick Hedges, John Hand, Herbert Richardson, Jack Murdoch, Athol Meech, Edgar Norris, William Ross og John Donnelly.

Eksterne henvisninger 
 http://www.sports-reference.com/olympics/athletes/fi/frank-fiddes-1.html 

Personer fra Toronto
Roere fra Canada